《九日家酿未熟》
宋代·苏辙

平生不喜饮，九日犹一酌。
今年失家酿，节到真寂寞。
床头泻余樽，畦菊吐微萼。
洗盏对妻孥，肴蔬随厚薄。
兴来欲径醉，量尽还自却。
傍人叹身健，省己知脾弱。
尚有姑射人，自守常绰约。
养生要慈俭，已老惭矍铄。
燕居渐忘我，杜门奚不乐。
风曲日已乾，浊醪可徐作。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。